khistorydata/jeongjo-sjw-relations huggingface dataset:
정조 16년 · 강
命捉納赴燕潛商者盡給其物貨
정조 16년 · 목
判府事朴宗岳啓言近來潛商之弊愈往愈甚銀貨雜物之騰貴專由於此若不申明舊典別加嚴飭則無以杜其弊而防其奸今番如或現發則非但犯者依律科罪當該地方官亦當從重論勘請以此預先申飭敎曰左相之意何如左議政蔡濟恭曰潛商固可嚴禁而禁令愈密奸計益無所不至在前律名何當不至嚴而未聞因是而無潛商之事也若使知潛商之事者捉納潛商而潛商物貨本府若不一毫入已盡給捉納者則利之所在人人當詗察潛商爭告于官惟此一事庶可爲懲戢之道以此申飭恐好矣從之
정조 16년 · 강
命差定帽稅句管堂上隨帽稅盈縮施首譯賞罰又命使行不虞備銀子不用者使臣還付箕營後道臣照數受置
정조 16년 · 목
有司堂上徐有隣啓言昨日伏承筵敎與譯院兩提調副使書狀官爛加商確招問任譯中解事者數人而目下要道無出於官帽復舊帽稅準隻兩件事而官帽則甲午革罷非但以名不正專由銀貨之不敷而渠輩以爲今雖復舊依戊寅後已例自京外官府作銀以給然後可以遵行云而目下銀路轉益踊貴四萬兩官作銀非所可論設令官作銀除出公用銀六千兩包價銀四千兩則曆行所入錢五千兩義州劃付錢三千兩刷馬驅人盤纏銀六百兩零又無出處至於帽稅則當初準千隻時稅錢爲四萬兩凡係公用果無不足之歎矣近來帽稅漸縮諸般應用無以繼給故關西銀年年貸下者雖已間間還報見今未償爲四萬餘兩而渠輩以爲千隻帽價毋論銀雜卜當準折銀六萬之數六萬兩貿帽其勢亦難云以此以彼到處窒礙實無矯捄之道請詢于時原任大臣敎曰大臣之意何如左議政蔡濟恭曰官帽不可猝然復行而帽稅一事不待於譯舌有所利益雖以國事言之所關非細關西銀貨之漸竭有國之憂孰過於此近因公用條之無出處至犯府庫之貨此因帽稅條之不得準數貿來而然矣備局無主管此事之人所謂帽稅置之忘域以是之故公用之貽患營府至於如此若有主掌之人豈至於此乎備堂中差出句管似是不可已之事雖以使行中不虞備銀言之到彼後若無費用之事則依數還納本營卽當然之事象譯輩爲其科理請貸則使臣許之還歸之後燈不報償以致公貨耗損此亦不可不禁斷矣判府事朴宗岳曰兩條俱係難便目下矯救之道無他好樣方略矣敎曰諸宰中曾經使臣與箕伯人各陳所見工曹判書鄭昌順曰帽稅盈縮臣固未詳而我國銀貨每年入燕不下十萬兩而礦稅所入入不當出且臣燕行今爲十七年車價房錢等所費比其時已倍蓰云安得不犯用公貨乎左相所奏差出句管雖非救弊之道猶勝於抛置不問矣禮曹判書鄭好仁曰臣於丙申赴燕公用無不足之慮近始聞之彼國討索之弊愈往愈甚節行則必準六千兩之數然後始得無弊來往而近來銀貨漸竭帽子貿來之數益減捧稅隨此而大縮故公用六千兩無以充數云其所變通之道別無可以仰奏矣兵曹判書李秉模曰臣之燕行在於戊戌一行無不準包公用亦無不足之弊與今事情似爲判異大臣所論差出句管照檢帽稅之說驟聞則雖若有效萬一隻數終不優出稅入依舊零星則譯屬之論罪非難而無補於實用之見縮恐不可謂眞箇矯救之策矣刑曹判書沈頤之曰帽稅一條似爲救弊之道而第聞彼中造帽比前減少貿來之必準千隻有未可知雖使準數貿來當年內未能盡賣則又未知畢竟利害臣不敢臆對濟恭曰臣意則備堂中以帽稅句管堂上差定一人帽稅條連三年若準千隻則首譯陳達論賞若或所出些略不能當公用之數則首譯陳達論罪然後庶可有效不虞備則使使臣還付箕營後道臣以照數受置之意明白狀聞以杜從中消融之弊恐不可已矣從之
정조 16년 · 강
命居昌縣陞爲牧府事令廟堂稟處
정조 16년 · 목
禮曹判書鄭好仁啓言居昌以端敬王后姓鄕戊申降府爲縣依法典陞爲牧府事本縣儒生等上言啓下于吏曹則吏曹以令禮曹稟處覆奏蒙允矣王妃姓鄕陞號載在受敎輯錄似當許施而至於牧府陞降實是官制變通非臣曺之所關請令廟堂稟處從之
정조 16년 · 강
命故府使李章玉家斥賣田土贖還與給代間令戶曹從長稟處
정조 16년 · 목
兵曹判書李秉模啓言頃因故府使李章玉妻金氏上言判付內分付兵判思所以濟飢之道事命下矣招問其幹家之人則以爲延祐宮封園前則自本宮有助給之祭需而今無其路且其如干田土之在於振威通津等地者盡爲斥賣無以供祭需葺柌宇目今所望惟在於拮據千餘緍錢還退已賣之土以爲供祭葺柌之地云矣其家形勢在宜當念而贖還田土旣是難繼之道劃送祭需亦有掣礙之端至若一時賙救又不足而資賴則有非自下擅便者故敢此仰達敎曰大臣之意何如左議政蔡濟恭曰此事旣已上聞之後不可不顧念但顧念之道實難適宜贖還所賣田土仍命戶曹成給文書俾不得復賣爲一道如不然則自該曹從便給代使祭需得以有賴亦無妨矣敎曰筵退後議于戶判贖還與給代間令戶曹從長草記稟處
정조 16년 · 강
命酒肴犯禁人毋論出身軍卒依酗酒例勘治
정조 16년 · 목
漢城判尹金文淳啓言酒肴之禁連加發甘嚴飭又爲別政廉探則如前盛備之弊頗有禁止之效而數三器菜羹之屬亦不無現發者此則自臣府已爲嚴治而間有出身及各營門軍卒之被捉者出身則有難續續移義禁府軍卒亦難每每進來請毋論出身軍卒依酗酒例勿拘勘治從之
정조 16년 · 강
以金孝建爲承旨前望也
정조 16년 · 강
有政吏曹參議申耆進
정조 16년 · 목
以李義鳳爲承旨李奭濟爲持平尹悌東申光河爲正言金履橲爲兵曹參判
정조 16년 · 목
乘輿出宮大門至觀旂橋降輿乘輿入弘化門由永淸門還內
정조 16년 · 강
同敦寧李鎭翼上疏賜批
정조 16년 · 목
疏略曰臣之高相麟坪大君㴭墳山致祭之日臣旣主祀義當往參而呈告有違格例擅行亦所不敢伏乞特許數日恩暇俾伸至情批以依所請往省焉
정조 16년 · 강
刑曹參議徐邁修上疏賜例批
정조 16년 · 목
疏略曰臣於向日陪扈之班忽伏承三銓特除之恩遂與亞銓竝席開政倉卒副急生疣露醜果以臺通一事人言峻發臣之斷斷一心惟在於愼惜名器雖於尋常注擬之際未敢爲須臾放倒之計而諫長之追後擬入事在急遽自歸顚錯言者之言實是頂門一針平日株守忽地壞了貽着淸朝無面可顯顧今事端層出朝著不安所下處分實多過中臣心悶阨自倍他人新除遽降承膺無路伙乞特免臣職以重臺言
정조 16년 · 강
命水原府使李敬懋試取府內儒生收券上送
정조 16년 · 목
敎曰二月朔試製初三日試取三月朔試製初四日試取四月朔試製初六日試取五月朔試製初八日試取而今番則嚴明申飭切勿如前紛雜九月製只以圓點生進應試本府應製生中如恒準點生進趁期上送每試取日卿進客舍懸題捧券每朔條捧券這卽上送考下後頒賞節次一依前下傳敎定式擧行
정조 16년 · 강
前都事金應斗上疏賜批
정조 16년 · 강
命前都事金應斗拿處兵曹參議李師濂佐郞崔錫圭罷職判書李秉模重推
정조 16년 · 목
承旨朴祐源啓言前都事金應斗着帽帶入闕中來呈一疏疏中旣陳民弊故雖不得不捧入而前銜無冠帶之例禁門非攔入之地況藏疏懷中掩跡闖呈者論其擧措尤極驚駭雖以騎曹堂郞言之門禁不嚴之責在所難免所當幷請重勘而本院請推之外無他可施之罰何以爲之乎敎曰尋常民弊之有懷登聞之事宛然持入道理當然設或操縱面請於申退之該房承宣亦或一道焉敢藏疏於衣裾之間拿處兵曹堂郞事亦不可無飭爲先罷職閽禁意謂已成規模令行禁止此兵判除拜後蕩然日甚爲先從重推考門將等各別査治以懲日後○兵曹啓言依傳敎査實後當該守門將咸光秀行首守門將沈公燁各決棍十度懲勵放送
정조 16년 · 강
考下水原儒生應製試券
정조 16년 · 목
先是以客亦知夫水與月乎爲七月朔應製賦題以八月湖水平爲八月朔應製賦題以黃華爲九月朔應製賦題使水原邑內儒生製進至是考下敎曰水原邑內儒生去七月朔應製時賦二中一幼學柳聖儀大典通編一件二中進士許暕八子百選一件三上幼學趙萬元壯紙二卷筆五枚墨二笏三中幼學李會謙壯紙二卷筆三枚墨一笏次上幼學申百顯任禹常任百豊權佑尹衍相洪始瀅李龍鎭具允豊尹絖尹持昇各壯紙一卷去八月朔應製時賦三上幼學趙萬元八子百選一件三下幼學尹絖壯紙一卷次上生員申光軾幼學李會謙柳聖儀進士許暕各筆三枚墨一笏九月朔應製時賦三中幼學任禹常八子百選一件三下進士李澤正音通釋一件生員林周喆幼學尹絖趙萬元各壯紙一卷次上生員申光軾崔之聖幼學李仁尙沈鼎鎭通德郞申大奎幼學沈秀永申百顯生員李延泰幼學尹持昇權佑尹持哲洪履翼嚴栽金最遠尹衍相各草壯紙一卷賜給
정조 16년 · 강
命以明日詣內閣奉審咸興永興兩本宮祭儀祭品定例册子仍行衣襨祭物祗迎
정조 16년 · 목
內閣啓言咸興永興兩本官來十月初三日初六日大祭時祭儀祭品定例當於明日衣襨奉詣時同爲奉詣而定例編摩閣臣徐浩修在外徐榮輔方在罷散中無以擧行何以爲之乎敎以徐榮輔敍用令該曹口傳付軍職卽爲入來看檢封裹則明朝爲之仍爲奉詣而節次依每年大祭衣襨奉詣例爲之○敎曰每年四月十月兩本宮大祭衣襨奉詣時自便殿正門陪進而今番則祭品釐正之後定例册子及祭儀册子當同爲奉安矣明日詣內閣奉審册子後仍行衣襨祭物祗迎該房知悉侍衛依眞殿齊宿例爲之時刻以奉詣前二刻爲之事分付
정조 16년 · 강
以洪明浩洪義榮爲承旨前望也
정조 16년 · 목
孝建筵奏以沈煥之譴罷處分太過爲辭故有是命
정조 16년 · 강
命贈兵曹判書諸沫及贈兵曹參判諸弘錄雙忠之碑各立于星州晉州
정조 16년 · 목
慶尙監司鄭大容狀啓以爲謹依備邊司啓下關故星州牧使諸沫及其侄宣武功臣弘錄可據遺蹟墳墓在處後裔有無博探馳報之意知委各該邑矣星州則觀風案中以牧使諸沫載錄名下懸註只曰有討賊功以主簿陞差未久罷去十三字而殉節時事蹟他無考據名字之沫與末雜出於記載而弘錄父名書以湖字則弟兄之間必當從行作名湖沫二字俱是水邊則諸牧使之名必是沫字云鎭海則諸沫墓所在於本縣東面河龜山而漆原金東海東秀等以七代外孫守護云固城則諸弘錄墓所在於本縣大芚面尺谷山而同縣諸敬贇國樞等以傍孫守護云諸沫諸弘錄直孫廣加搜訪今無見存諸沫立殣於星州諸弘錄殉身於晉陽而俱在孤城被圍之時成仁之地似是城底而事係年久無文可徵云矣敎以地名各殊雙成一也星州晉州兩處各立一碑而兵判李秉模曾經道伯且善書使之書進事分付此意回諭
정조 16년 · 강
承旨沈煥之上疏賜批仍施不敍之典
정조 16년 · 목
疏略曰竊伏瞷殿下於近日聖慮過中日激一日層加一層喉舌之臣粗效惟允之責而遞罷相仍耳目之官各陳匡救之忱而貶削相望朝象爲之愁沮物情爲之驚惑夫尹永僖之爲翼煥死友爲驥顯血黨而三司之聲討墨猶未乾則相臣因他事而强拖永僖之名張皇抑揚至以私書泩復等語仰徹宸嚴之前只見其愛護之私而未見其懲討之公也則臺臣慨然之斥豈云過乎李家煥之爲潛之從孫則文華雖有可稱瑕累亦不相掩國家所以葉其瑕而用其才者豈無稱停之道乎夫官方之設置文學才調各爲稱其器而所重者惟名義也名義之所在文不得以玷之才不得以壞之是所謂名器也今殿下乃私一家煥遽以淸選處之蓋淸選者所以待名義之一器而非家煥之所當處也則有識豈不憂歎而臺臣之論豈不及此乎乃者聖意激於諫長則授之以師儒之席激於師儒則又擢之居留之重有若抑制衆論而一快聖意之所之焉臣愚死罪誠爲殿下惜此擧也且李相璜之疏可謂年少風采而殿下不少假借又因其言而至有永僖敍用之敎臣愚又死罪以爲大聖人物來順應之量不宜有所激於絲綸之間也嗚呼今日諸臣之冒死進言者皆所以嚴名義也名義不嚴則國無紀網而隄防頹隄防已頹則亂賊肆而人不得以討之矣以聖上憂世之志盍示扶獎諸臣之敢言者以培國之元氣而乃反摧抑消散之至此也伏望特寢政院臺閣諸臣前後處分之命以光聖德以導言者使名義有所立而公議得以行焉批以不以慨然之斥爲過則大臣有慨然之事乎開留之從柤亦旣稔聞其名而從祖自從祖旁孫自旁孫欲量才授任則開留果非文士乎卿亦科臼中人不免奮習有此隨衆覼縷之擧者萬萬駭然尹永僖李相璜等斥救事尤何足云云於從違乎卿則亟施不敍之典
정조 16년 · 목
疏略曰見今民情之尤所騷擾者卽身布也酌量民勢不得不仰請純錢矣伏見備局覆奏回下則通一道純錢殆無限節令道臣區別尤甚之次爲辭以外面論之綿農雖曰大歉他道猶爲分等則通一道全無優劣云者太涉糊塗而第名雖三南土宜民俗亦有不同者本道則田結比畓結爲三分一而且其土品不宜於綿故元無通一道種綿之事上沿諸邑幾無綿種中道諸邑略有播植惟是興陽珍島等濱海八九邑與所屬諸島及左峽之錦山茂朱等數邑田總居多而頗宜綿農一道內木綿之貴賤專係於十餘邑之登歉本道之異於嶺湖可推而知而不幸風水之災沿峽最甚濱海八九邑已判大歉綿花殆乎絕種方秋市閭之間絕無交易之事本道綿歉之爲三南中尤甚者蓋以綿鄕本小而又皆處於尤甚邑故也今欲强從他例區而別之則勢將就十餘邑分等而俱是全歉無可區別至於不種之地初無優劣之可言廟堂之議如以爲三南不可異例則就上納中區別其輕重而分等砲保則通一道錢木參半其餘身布一倂純錢亦可以少紓民力矣又有一事敢此附陳昨年因京試官回奏山郡穀物依嶺南例以詳定價收捧移貿於沿邑者爲三萬餘石而値此災荒價直踊貴民人輩皆以爲應受之穀猶歎措備受錢之還所費倍蓰姑以本錢還捧而明春更分待秋作穀則窮民可得資活到處擁馬號訴不已顧此錢條之還捧更分在公別無所損在民大有其益且有他例不是創始伏況沿邑民勢尤甚則依願許施足爲軫恤之一道竝伏乞俯訽廟堂亟賜處分批以疏陳令廟堂稟處附陳事民情旣如此何顧常例依施
정조 16년 · 강
命忠淸監司李亨元推考結城縣監朴尙春過麥秋後拿處
정조 16년 · 목
亨元狀啓以爲謹依禮曹啓下關故校理朴箎旌閭之頹覆與否詳探報來之意知委該邑矣洪州兼任結城縣監朴尙春牒呈內故校理朴箎旌閭所在處廣加探訪而其本家子孫則無居生者其外七代孫李儒粹居在靑陽縣故詳細探問則故校理朴箎旌門在於洪州上田面龍頭里而其所頹毀殆近三十年今己無餘云矣敎以所報與事實太相反道臣推考當該守令過麥秋後拿處雖似微事朝令之下爲敢如是泛忽訪問以啓乎以此回諭
정조 16년 · 강
命洪州營將洪龍運拿棍一款姑爲分揀
정조 16년 · 목
忠淸監司李亨元狀啓以爲逃躱賊金春得尙未捉納又過定期該營將洪龍運拿棍一款請令該曹稟處敎以一名旣捉得今番姑爲分揀退限二百日事回諭
정조 16년 · 강
汰檢書官徐理修李藎模
정조 16년 · 강
詣摛文院奉審咸興永興兩本宮祭儀祭品定例册子仍行衣襨祭物祗送敍趙鼎鎭仍任戶曹判書命與檢校直閣徐榮輔戶曹參判金持默陪進榮輔持默至城外鼎鎭至楊州而還
정조 16년 · 목
具翼善冠袞龍袍乘輿出協陽門詣摛文院奉審祭儀祭品定例册子詣版位祗送衣襨祭物敎曰前戶曹判書趙鼎鎭敍用仍任前職卽爲牌招命榮輔持默陪進城門外鼎鎭自城門外替進至楊州而還乘輿出摛文院敎曰戶曹判書趙鼎鎭先陪進後謝恩又敎曰壯勇營兵房金持默虎符仍佩往來由協陽門還內
정조 16년 · 강
敍前司直金華鎭等
정조 16년 · 목
因政院提稟命敍華鎭及前判書閔鍾顯前參判李在學前大司憲李鼎揆前大司諫柳焹敎以前留守丁範祖前副司直李鎭復亦爲敍用
정조 16년 · 강
以李益運爲承旨前望也
정조 16년 · 강
禮曹以齊陵丁字閣碑閣厚陵丁字閣神門碑閣瓦缺處節享時修改齊陵欄干柱石傾側處申飭陵官形止俾卽牒報之意啓
정조 16년 · 목
該曹啓言承旨史官各陵園墓奉審有頉處前頭節祀兼告修改事已爲啓下矣京畿監司奉審齊陵丁字閣女夫防草瓦各二張碑閣夫防草瓦四張厚陵丁字閣神門夫防草瓦五張女防草瓦十四張碑閣夫防草瓦一張女防草瓦三張缺落處節享時一體兼告修改令該司磨鍊自本曹看品分送齊陵陵上左邊欄干柱石二箇比前尤爲傾側處所當自臣曹請奉審而事係重大請申飭陵官五日奉審之外每每奉審增加與否俾卽牒報以爲稟處允之
정조 16년 · 강
命修改長湍府楊津溟廟
정조 16년 · 목
京畿監司徐鼎修啓言楊津溟廟在長湍府年久頹圮不蔽風雨請令地方官卽速修改所入物力以公穀會減從之
정조 16년 · 강
命關西災實分等依狀請施行
정조 16년 · 목
該監司洪良浩狀啓以爲以言乎各穀則早中黍粟稷唐稍實早稻豆太木花次之晩粟晩稻木麥又次之而以言乎各邑則淸南勝於淸北峽農遜於野田而碧潼雲山之雹災龍川之水患實是挽近所無此三邑當爲尤甚順安肅川安州嘉山定州郭山宣川鐵山義州等邑沿海之沓受病於海溢早旱浦邊之田又傷於長霖獰風其所收穧太半無實泰川龜城寧邊熙川殷山德川寧遠孟山陽德江界朔州渭原楚山等邑初傷風水晩被霜雹各穀萎損乾枯者殆半之以上二十二邑當爲之次平壤江西龍崗三和咸從甑山永柔中和祥原三登江東成川慈山順川价川博川昌城等邑各穀初旣善就風雨不至爲災野有和茨之稼民無艱食之患以上十七邑當爲稍實擧行諸條開錄以啓仰請處分還穀嚴飭列邑使之趁早準捧至於昨年停退一體申督尤甚邑中尤甚之次面里之次邑中尤甚面里新舊還一時竝督其勢末由昨年停退及未捧條尤甚邑之尤甚面里三分二仍停之次面里及之次邑之尤甚面里折半仍停流來舊還幷姑停捧以紓民力令廟堂稟旨分付年分比總列邑災政槪狀畢到後更爲登聞馳啓○一還穀之昨年代捧者今方知委還作本色而尤甚之次邑民情擧願代納今年還上以相當穀許令代捧待明秋還作本色一山城餉還留二條中加糶數父方當收糴之時宜先充簿而受食之民遠在數日之程往來滯留亦甚可矜曾前多有捧留該邑之例同加糶穀今姑捧留各該邑仍分春糶則旣紓今秋馱輸之弊且除明春往來之勞城餉雖云體重加糶較異應分而列邑民弊不可不念待明秋還納城倉一定配罪人之貽害民間本自多端京外徒流之類勿定配所於本道尤甚各邑俾除民害一推奴徵債限明秋防塞敎以幷依狀請施行事回諭
정조 16년 · 강
忠淸監司李亨元以砲保價布淸州等邑錢木參年洪州等邑純錢捧納請令廟堂稟旨許施馳啓
정조 16년 · 목
狀啓以爲今年綿農到處失稔商度折衷以砲保價布淸州等二十一邑錢木參年洪州等三十三邑純錢捧納之意論列馳啓而伏見備邊司關則淸州等邑以本色上納洪州等邑折半代捧事覆啓蒙允回啓行會之後猶冀取辦之或有其道益加傍探則場市之買賣絕無僅有村閭之杼軸十居九空目下民勢束手罔措淸州等邑錢木參半洪州等邑純錢代納事請令廟堂稟旨許施
정조 16년 · 강
慶尙監司鄭大容以道內三軍門上納價布錢折半貸下請令廟堂稟處馳啓
정조 16년 · 목
狀啓以爲本道被災民人冬春接濟之策次第經紀各倉所在公貨依前下傳敎參量許貸而計除各該倉應下實數僅爲八萬餘兩許多災邑之以此排比其勢末由三軍門價布錢之推移取用己有年前北關事例道內三軍門上納錢中限折半姑先貸下待明秋充報則庶可量宜均俵方便措辦緣由馳啓
정조 16년 · 강
召見大臣閣臣于誠正閣
정조 16년 · 목
領敦寧洪樂性等曰節屆千秋慶溢八城臣等不勝歡忭予曰每當此日予懷一倍惟以行悅慈宮稍爲慰心卿等以者社大臣趁曉入來以敢禮之道尊年之義不得不引接矣樂性等曰誕辰稱慶卽典禮所載應行之典而每年權停下情不勝抑欝矣予曰先朝五十年治平每命權停邵齡以後或有一二年俯循群情始擧縟儀況予每事不欲張大豈可以是日受賀乎予謂左議政蔡濟恭曰如有廟務之可以回啓者則以擧條爲之可也濟恭曰今當慶日凡公事皆不爲之姑置之以待後日何如予曰民事不可緩也濟恭曰嶺伯狀請三軍門上納錢依年前北道例貸用以備賑資故臣問於有司堂上及句管堂上則皆以爲可以許施云矣予曰三軍門上納各爲幾何而如欲許施亦不可全數許施折半或三分一間有所料量否濟恭曰此則未及詳知矣予曰卿須更爲詳問後日登筵時稟處好矣濟恭曰今年穡事比去壬子大勝去壬子事臣尙歷歷記識以其時論今年雖謂之豐登可矣予曰庚戌之豐登遜於去庚戌故壬子之歉荒亦勝於去壬子此亦有乘除之理矣
정조 16년 · 강
命湖南砲保價布通一道錢木參半身布純錢代納受錢之還姑以本錢還捧湖西砲保價布淸州等二十一邑錢木參半洪州等三十三邑純錢代納
정조 16년 · 목
左議政蔡濟恭啓言今日非諸般公事出入之日而旣承兩湖疏狀俱係民事不當踰今日之敎故敢此仰達矣湖南道臣疏語則以爲綿鄕皆處於尤甚邑方秋市閭殆乎絕種備局覆奏回下之後雖欲分等實無區別之道廟議如以爲三南不可異例則砲保通一道錢木參半其餘身布一傡純錢亦可以少紓民力爲辭湖西道臣狀啓則以爲向日備局關文中以淸州等二十一邑本色上納洪州等三十三邑折半代捧覆啓蒙允而目下民勢束手罔措砲保價布淸州等邑錢木參半洪州等邑純錢代納爲辭矣向於湖南狀啓以改爲分等上送覆奏行會湖西狀啓則自備局就其尤甚之次略綿區別分等矣兩道臣之如是更請可見民勢之罔措竝依疏狀許施至於湖南受錢之還姑以本錢還捧批旨旣賜準許臣不必更有所陳而聖敎之以明春分錢之際自下易致消融之慮果不可謂必無此患還民中有以錢上納者初勿分給以其數除給則似有實效矣從之
정조 16년 · 강
重推忠淸監司李亨元
정조 16년 · 목
該監司所封誕日方物油芚皆有黃色斑㾗禮曹請推也
정조 16년 · 강
召見樂院提調及判敦寧同敦寧差使員守令于熙政堂都提調洪樂性提調徐有隣副提調洪明浩判敦寧李敏輔同敦寧李鎭翼北靑府使申光祜淮陽府使鄭景祚安城郡守金魯成高山縣監兪漢輔德山縣監金直休
정조 16년 · 강
命度支刻先朝當宁致祭麟坪大君御製文于石畿營建一閣覆孝廟肅廟兩朝御製御筆刻石及新刻先朝當宁御製文又命閣臣徐榮輔奉審於義別宮仍審大君祠宇圖盡別宮及大君舊第以來
정조 16년 · 목
先時光陵幸行時命卜日致祭於麟坪大君墓至是同敦寧李鎭翼以致祭日子之在近辭陞出去召見于便殿鎭翼曰孝廟肅廟兩朝有御製御筆致祭文故刻石前後面以置而自下不敢擅竪又有先朝御製祭文竊欲與今番所下御製祭文合刻一石云予曰事甚稀貴兩朝御製石刻卽爲建竪先朝及當宁御製亦爲入刻就石之一面分排三格先朝御製刻于上格當宁御製刻于中格而空其下格及後面好矣物力自戶曹備給不可不建閣以覆之令畿營卽創一閣以覆兩石又命檢校直閣徐榮輔奉審於義別宮仍審大君祠宇帶去畵員圖畵別宮及大君舊第以來
정조 16년 · 강
命淮陽府蠲減白徵安集流戶之策及移劃蔘貢錢措處之方道伯論理狀聞
정조 16년 · 목
該府使鄭景祚啓言本邑邑弊卽所謂祖上大戶白地徵稅而戶役則今己釐正白地徵稅則民不支堪積有年所矣承旨李義鳳曰臣纔自淮陽遞來稔知其弊戶役則臣待罪時業己蕩減至於白地徵稅莫大之民瘼去庚戌年一萬餘戶今僅爲二千七百戶專由每年比總於壬申隣徵族徵準總收稅故六十年之內流亡絕戶至於萬戶之多自朝家別施蠲減之典然後淮民庶可安保矣有司堂上徐有隣曰淮陽之民還徙無常戶數之減縮未必專由於田耕之白徵然如欲救白徵之弊集流散之戶則莫如降續之爲便堂而通一道降續係是大變通恐難輕議如使道臣守令仰體朝家德意另行隨起隨稅爲此補役之政則必有顯效矣敎曰道伯熟諳民瘼此兩事旣聞之後不可不矯弊而宜付道臣處之以此出擧條行會使卽指一狀聞以淮陽之地方昔之萬餘戶總六十年之間只餘二千餘戶其所招徠安集之方亦令道伯別出意見論理狀聞義鳳曰淮陽蔘貢錢本爲六百兩自道內他邑移劃三百兩每年所納合爲九百兩民多呼冤敢此仰達敎曰間自通杆移來則以今爲杆民念念之時還送非所可論杆在無論則通豈異同分送不干之他邑亦甚不可然則方便之方宜有別般措處卽令道伯論理狀聞
정조 16년 · 강
敍前承旨李集斗等
정조 16년 · 목
因政院提稟命敍集斗及前承旨李濟萬李庚運李冕膺前執義宋民載前掌令權儐前持平洪秀晩前司諫柳匡天前獻納李遇濟前正言李日運
정조 16년 · 강
推禮曹判書鄭好仁仍命秋曹究覈完營方物色吏及索賂掖屬以聞
정조 16년 · 목
完營所封誕日方物中進獻殿宮物種愆期不進命問啓于禮判鄭好仁政院啓言問于好仁則以爲方物進獻之例前期一兩日本曹堂上照數看品後還爲出付於領來色吏當日曉頭使之進獻於差備外故臣於二十一日躬進本曹照數看品後依例出付於各道色吏使之趁曉頭進呈矣今伏承殿宮所進方物尙未進獻之敎臣不勝驚悚査問當該色吏則稱以方物則果以陪進闕內而雜費未及等待周旋之際自致日暮將以今朝來納爲計云此莫非臣不能申飭致有無前之擧實是臣難救之罪云矣敎曰事未前聞令刑曹卽爲開坐該吏及討索之掖屬嚴加究覈以聞不能檢飭難免其責禮判推考
정조 16년 · 강
京畿監司徐鼎修以抱川儒生許珩冒赴參榜査實馳啓命該曹考例稟處收議大臣指一回啓
정조 16년 · 목
該監司狀啓以爲楊州抱川兩邑儒武試取時儒生禁亂官永平縣令林最遠武士禁亂官高陽郡守吳載光等處不準三式冒入委折使之嚴加査覈從實報來臣營上帳籍及楊州抱川邑上帳籍更爲一一考準則武士入格人中元無違式參榜之類儒生中抱川幼學許珩不入於丙午己酉兩式只入於壬子式故初不入錄於御覽錄名成册儒生之越格冒赴固極可駭而至於禁亂官永平縣令林最遠儒生入門之際雖曰紛沓不能覺察致有此違式闌入之擧者萬萬駭然謹依傳敎內辭意査實馳啓敎曰分付該曹詳考尹永儀趙萬元等例稟處係是科事收議大臣指一回啓
정조 16년 · 강
召見鐵原府使金珠淵咸從府使白泳鎭松禾縣監丁藎祖江華經歷洪允喆于誠正閣
정조 16년 · 목
珠淵下直泳鎭等以差員還下去也
정조 16년 · 강
推咸從府使白泳鎭
정조 16년 · 목
承旨李益運以泳鎭奏對之際語多未瑩起伏之時擧措顚錯請推從之
정조 16년 · 강
命遣禮官卜日致祭于故判府事李益炡
정조 16년 · 목
敎曰今因大臣諡狀取見弘文館所在諸狀知有故判府事李益炡之請諡亦在其中矣予自幼時熟覩之其厚被眷遇於先朝而重臣言無不盡之誠至今不忘今於宣諡之時豈可無念舊之擧乎特遣禮官卜日致祭事分付
정조 16년 · 강
右承旨洪義榮左副承旨金孝建聯名上疏
정조 16년 · 목
疏略曰臣等忝居邇列伏見近日聖慮激惱處分顚倒廷臣盡忠讜之言而斥黜相望聖主愛嚬矣之微而中批荐降乃至於罪關黨逆之尹永僖亦命收敍遂使隄防日弛義理日晦臣等非不知略貢愚愛之忱以伸繳納之義而適値慶辰在卽歡忭方切瀆擾是懼雖不得不泯默度日而彷徨憂嘆繞壁無寐際此僚席又有所萬萬驚惋之事夫永僖本以妖煥死友江頭之佩酒往餞己爲一世之指目而凶心滋長悖習不悛末乃與逆驥父子締結賜肚試場投疏莫掩綢繆之跡金吾納供顯肆獰頑之語則凡今日血氣之倫孰敢不同聲共討以效敺雀之誠而彼朴奎淳者抑獨何心敢懷黨惡之計倡出絕悖之說至曰尹永僖之才諝相貌終不可枳而塞之愛護之不足又從而吹噓之竟以雖有臺啓吾何畏哉等語公言顯說不少忌憚永僖之負犯何如關係何如而營護之斥纔發於前獎詡之論繼起於後有若無累之人公然見枳者然未知如奎渟者有何所恃而力戰公議打壞大防若是無難之甚耶臣等目見無前之變出於同列髮竪膽顫滿心痛愕而拘於院規雖不得請討同在一院作爲僚官實有若浼者存連値凡公事未出納之時千萬忍耐今始聯陳短章伏乞亟遞臣等之職以靖私分
정조 16년 · 강
同副承旨朴奎渟上疏徑出
정조 16년 · 목
疏略曰卽伏見洪義榮金孝建到院疏以臣爲愛護尹永僖而吹噓之至以若浼於同列爲言臣於二十日果與僚員論近來詞翰優劣語及尹永僖臣果以尹永僖之文筆優有才調足以需用云則金孝建曰永僖身犯惡逆者君何以有此言也臣以爲永僖之罪似與惡逆有間更無他語而罷不意今經四五日之後僚員之間有此論列臣誠驚惶罔措今臣銜命致祭於麟坪大君墓而以此情踪不敢晏然冒赴玆以陳章徑出伏乞察臣之情而治臣之罪
정조 16년 · 강
命承旨朴奎渟牌招
정조 16년 · 목
政院啓言麟坪大君墓致祭同副承旨朴奎渟進去事命下而因右承旨洪義榮等聯名上疏今方出去何以爲之敎以牌招申飭進去
정조 16년 · 강
左承旨李義鳳右副承旨李益運上疏徑出竝還給仍命與諸承旨牌招
정조 16년 · 목
義鳳疏略曰日昨僚員以尹永僖討罪事言及於臣臣於討罪豈敢後人而臣於日前捧納執義宋翼孝疏伏承未安之敎又於筵席伏聞膈候往來之敎不勝憂慮煎悶之至以此時瀆擾聖聰持難矣今曉赴朝房則右承旨洪義榮左副承旨金孝建請罪同副承旨朴奎渟要臣聯名臣職次旣居兩承宣之右若或陳疏則臣當爲首其文當自臣出而直書疏本使之列名此莫非臣平日見輕僚員之致臣何可一刻晏然於職次乎玆敢陳章徑出伏乞亟削臣職以靖私義○益運疏略曰卽伏見諸僚以朴奎渟論列事到院之疏臣不勝瞿然慙恧之至右承旨洪義榮左副承旨金孝建則在家而聯名自引都承旨洪明浩則見其疏而陳章徑出隨參與否惟在臣見之如何而同在一院初無往復與聞之事此不以同僚待之也見輕僚席已無餘地以此情踪有不敢冒據職次陳章徑出伏乞亟遞臣職以靖私義
정조 16년 · 강
正言尹悌東上疏題下仍下設禁之命
정조 16년 · 목
疏略曰殿下聖學高明化理嵔蕩一改一令無不順天理合人心而竊覵近日處分反欠和平多有過中之擧臣愚死罪竊爲殿下惜之也噫驥賊之逆關係何如也凡係此賊之黨與者必明日張膽痛斥而嚴討之然後人可以爲人國可以爲國此箇義理可謂撑天地亘萬古而今番尹永僖之自竄而放自放而敍此何事也此何擧也前席提奏顯有營護之意而嚴下因此而特放之諸臣爭執亶出匡救之忱而殿下因此而特敍之一轉再轉而干犯至重者夬脫罪累之籍爭難盡職者荐被斥逐之罰景色愁沮聽聞駭惑至於朝著之上玩愒轉甚合默爲事收敍之命已歷多日而未聞有碎首力爭之論寧不大可寒心哉夫淸官方重公器卽我殿下御極後一副規模而中批之命忽出意外臺閣之抗論承宣之覆難儘是淸朝之美事而或出補之或譴罷之辭敎失平威罰過當至於名以外補實爲陞擢者豈不有欠於大聖人中和之德乎伏願淵然深思近日諸臣處分亟命還取以光聖德明正永僖之罪以嚴隄防焉臣於治疏將上之際卽伏聞兩承宣聯疏入啓而至有還給之命臣於是實不勝憂慨之至原疏雖未及得見而槪聞同副承旨朴奎渟右柦尹永僖院中稠坐至以永僖才諝相貌決非久枳之人旣獎詡之又愛惜之甘心爲永僖之血黨死友公肆悖言不少願忌傍觀髮竪僚席若浼如許黨惡縱恣之類不可一刻置之於簪紳之列臣謂朴奎渟爲先施以屛裔之典兩承宣聯疏還給者亦卽反汗千萬幸甚喉院聯疏卽是公共之義則孰有參差之論而卽聞今番聯疏之時僚議携貳末稍陳章只是兩承宣而已噫此何等關係此何等義理而俯仰顧畏必欲謀免者抑何意思事之駭惋莫此爲甚有情勢外不參諸承宣一竝施以譴削之典斷不可已也因題下敎曰除非大關係則名以臺疏則不必續續設禁故近頗任之此輩跳踉果紛然矣然則別般嚴處反有怒蠅拔劍之歎一味任他亦屬國網自今日以前屬之昧爽此後左柦尹永僖右袒尹永僖者竝嚴禁所謂中批云云之說雖不指斥姓名亦可謂訖可休而亦以不治之意爲先嚴禁紛拏
정조 16년 · 강
遞承旨洪明浩李義鳳洪義榮金孝建李益運金翰東刊正言尹悌東職名
정조 16년 · 목
敎曰諸承旨聞嚴敎之後皆免冠泥首於延英門外何必一問再問無中生有乎此足以出場竝遞黜被論於尹悌東者許遞其代竝今日政差出待下批牌招正言尹悌東之疏題下非判付非批答也彼臺臣雖不欲使復當犴狴姑且含垢其在廉恥豈可使之楊楊乎悌東刊去職名
정조 16년 · 강
刊改大司憲李洪載遞執義宋翼孝
정조 16년 · 목
政院以大司憲李洪載疏批未下執義宋翼孝牌不進掌令趙彥哲姜世綸持平洪克浩李奭濟俱在外監察茶時啓敎以前疏後疏提此端提彼端乃敢日日呈課者無非諺所謂不直一文之說而無難煩瀆若此乎大司憲李洪載刊改何必求備顧其職名獨非臺閣乎況亞憲乎日前還給之疏尤覺噴飯胡蘆執義宋翼孝遞其職事分付
정조 16년 · 강
以南所衛將鄭元大差假承旨尋汰去復以北所衛將郭海濟差假承旨
정조 16년 · 강
以尹永僖爲正言前望也
정조 16년 · 목
敎曰正言前望單子入之待下批牌招遂以永僖批下
정조 16년 · 강
命當該注書李海淸權熀具枷杻嚴囚南間
정조 16년 · 목
海淸熀不書永僖召牌故有是命
정조 16년 · 강
以徐有聞爲注書書出尹永僖命牌分揀李海淸權熀等
정조 16년 · 목
敎曰徐有聞單付注書尹永僖命牌使之書出又敎曰旣已書出注書下敎分揀
정조 16년 · 목
因永僖違牌罷職傳旨敎曰旣甄用矣又出牌矣强令行公有損四維特爲許遞
정조 16년 · 강
命敍玉堂東壁罷散人今日政差出
정조 16년 · 목
以李得濟李秉鼎李集斗尹履相安廷玹洪彥喆爲承旨李太亨爲副應敎申馥爲副校理金履禧爲同義禁成德雨爲應敎
정조 16년 · 강
命應敎成德雨副應敎李太亨校理姜忱等待開門牌招
정조 16년 · 목
因德雨等再違牌罷職傳旨敎曰無端再違萬萬駭然傳旨勿施待開門牌招
정조 16년 · 강
遞承旨安廷玹以申獻朝代之前望也
정조 16년 · 목
廷玹違牌故遞之八前望以獻朝批下仍命獻朝給牒敍用
정조 16년 · 강
命禮曹考奏咸興判官代封方物之例
정조 16년 · 목
該曹啓言大殿誕日諸道方物中咸鏡道觀察使金憙北關出巡故本營方物咸興判官代行封進矣啓本中以本府判官洪彝浩書八敎以考例草記該曹考出辛丑癸卯庚戌三年己例以啓
정조 16년 · 강
命抱川縣監吳泰詹過麥秋後拿處
정조 16년 · 목
京畿監司徐鼎修狀啓以爲因刑曹關抱川縣首鄕首吏及當初徐有鍊李聖郁山地決訟時擧行刑吏一竝拿致査問該縣監受私囑不恤民委折則受囑一款實無是事云而赴任纔過數日不遑民事汲汲於山訟摘奸者右袒之跡自然難掩該縣監吳泰詹罪狀所當直爲請勘而旣伏承査啓之命故枚擧事實以聞敎以此時該邑宜念迎送之弊過麥秋後拿處恤民之治績如有著稱者容或有一分可恕之道此意嚴飭事回諭
정조 16년 · 강
命松京失火民戶拔例顧助
정조 16년 · 목
該留守李家煥以本月十二日本府東面鉢松里民家四十戶失火延燒而秋收穀物八百餘石沒數燒燼馳間敎以拔例顧助如有身役特爲蠲恤事回諭
정조 16년 · 강
戶曹判書趙鼎鎭疏引候班闕禮之罪乞遞本職賜例批
정조 16년 · 강
推行公玉堂金熙朝李太亨尹致性李錫夏及政官李文源李在學李秉鼎曺允大
정조 16년 · 목
敎曰大臣議諡何時下敎而尙不擧行行公玉堂及政官推考
정조 16년 · 목
箚略曰向來李家煥事誠是我殿下無前之過擧也臣於日前筵席非不欲略效匡救之忱而茅臣與僚相情志自來不孚言議無以苟同積被齮齕厥惟久矣此所以只守三緘未發一言者也況又以使事所關仰陳數條而輒被面斥臣雖無似亦嘗備位三事則僚寀之間如是見輕莫非臣自反處也每一思惟冞切愧恧則凡係時政得失顧何敢開口容舌而目見聖上又有無前之過擧一向泯默則是負聖上也臣居僻聞晩不得其詳而雖以風傳言之誠不勝萬萬憂慨也噫嘻痛矣尹永僖之絕悖窮凶卽一驥顯影子也凡有血氣之倫者莫不沫飮聲討觀於前後三司韋布之疏可知也噫彼朴奎渟者以何心腸掇拾營護之餘論肆發獎詡之兇言院中公坐樣臂咆哮則在承宣若浼之義抗章討罪不欲與之比肩者人情天理之所不容己則我殿下不惟不賜允許乃反成脅之縛束之至使顚侄免冠於闕庭景色愁沮聽聞驚惑而末乃差下假承旨特除永僖以臺職旋以不書牌之記注遽下具枷杻囚南間之命此何事也此何擧也殿下一番過擧而有家煥事再番過擧而有永僖事家煥還取之請臺墨未乾永僖特除之旨傳敎繼降一有駁正之論輒加激成之擧家煥尙不可擬議況永僖則負犯何如關係何如而自補而配自配而放自放而敍自敍而又除職至使黨逆之賊遽廁臺閣之班古今天下寧有是耶此箇義理若或玩愒則國不得爲國人不得爲人而亂臣賊子無所懲畏其將接跡而起矣且嚴禁之敎又何爲而下也懲討而嚴禁彈效而嚴禁匡救而嚴禁則殿下將何以鎭世道而淸人心乎言之及此不勝稟然臣忠憤所激通宵繞壁玆構短箚冒昧瀆擾伏乞穆然三思前後處分一竝還牧以光聖德因將逆驥之黨尹永僖亟允三司韋布之請附麗凶從扶護跳踉之朴奎渟亦施當律以明將晦之大義焉批以予於四書最用工於中庸口耳之溫繹雖無裨於心身之工惟第二十章敬大臣之義竊有反復沈潛獨覺其無限旨味而所需用於日用者在此一句語大抵大臣尊然後朝廷尊焉大臣不親則百姓亦不親大臣之於有國其相關之緊重有如彼矣卿之今日箚辭雖不若堂錄後所陳其爲睽異則一也旣曰積被齮齕又曰輒被面斥此豈尊禮之說重待之道乎卿亦大臣彼兩相亦大臣而卿前日斥一在外之大臣今日侵一在京之大臣以大臣侵斥大臣殆不以爲難愼然者寧不慨惑之甚乎如是之際朝象果作何狀而能不有駭於瞻聆乎予所敬之者卿何忽諸予欲親之者卿何間焉至於箚中本事之涉禁煩縷猶屬次第件之次第件竝不允卿以今日此批及諸身猛愓有改無勉益懋寅協之工贊贊子保合太和之苦心至誠仍敎曰此批答遣史官傳諭
정조 16년 · 강
命翰林林景鎭放逐楸鄕
정조 16년 · 목
敎曰筵體不嚴莫甚林景鎭所爲萬萬輕着承宣雖生疏渠焉敢竊笑乎當該翰林爲先刊削放逐楸鄕使之縮伏讀書今日內押付該邑後草記事分付京兆
정조 16년 · 강
命刊應敎成德雨副應敎李太亨校理姜忱三司及內外職望遞副校理申馥修撰李殷模副修撰尹致性
정조 16년 · 목
敎曰昨今玉堂擧措萬萬駭然別無情勢深夜累違召牌者此不過嫌於語默之際惟以規避爲事然則大臣議諡只使獨番一人擧行乎當該違牌玉堂竝永刊三司及內外官職之望筒未肅拜在外及受由人員竝許遞政官牌招開政以在京無故人差出待下批牌招察任
정조 16년 · 강
特除兵曹正郞高宅謙修撰
정조 16년 · 목
因宅謙監軍單子敎曰在京者一爲之後自再叨皆謀避甚至昨日成德雨等擧措而極矣此人是誰之孫比京居規避之類赫閥豈不百勝乎以此人修撰見窠除授牌招會坐
정조 16년 · 강
命修撰高宅謙牌招入直
정조 16년 · 목
因宅謙違牌罷職傳旨敎曰副學之後辭巽於修撰乎欲除者久矣適因乏人有此特除則焉敢違牌乎只推更卽牌招入直
정조 16년 · 강
遞承旨李秉鼎李得濟
정조 16년 · 강
同副承旨洪彥喆上疏引罪乞勘賜批依施
정조 16년 · 목
疏略曰臣忝在下位凡係疏章之捧入惟在於該房而旣有嚴禁之敎則前都承旨上疏所當稟啓捧納而不此之爲徑先捧入至有此下吏科治之敎臣罪於是乎尤著矣玆敢陳章徑出伏乞亟勘臣罪以安私分批以所請依施政院以何傳旨捧入啓稟敎以以大明律違令條首大文捧傳旨
정조 16년 · 목
以朴祐源林濟遠徐有秉爲承旨鄭存中爲大司憲鄭澤孚爲執義權中憲爲正言鄭萬始爲副應敎金祖淳爲校理李錫夏爲副校理申大尹爲修撰李在學爲左尹李殷模爲應敎○副修撰望以宋翼孝尹羽烈徐有鍊擬入命政官推考更爲差出以宋民載批下
정조 16년 · 강
命內需寺劃給有土出稅條于故府使李章玉家待其奉祀孫祿仕後還收仍令軍門及兵曹付料收用
정조 16년 · 목
戶曹啓言因故府使李章玉妻金氏上言兵曹判書李秉模擧條批旨內令戶曹從長稟處事命下矣本家貧窶之狀旣己登聞自朝家不可無軫念之道取考延祐宮封園後田結出稅文書則稅納之移屬本曹者數頗夥然就此中大未限二十石今年爲始題給以寓封園前自本宮助送祭需之義恐合事宜請依此定式施行敎以給米事體亦甚如何有土出稅條中令內需司量宜劃給待其奉祀孫祿仕還收事分付而奉祀孫成長後先令軍門付料肄射仍卽收用事一體分付兵曹
정조 16년 · 강
命湖南進獻陪持色吏嚴刑充定遠地官奴燈燭色等一體重治仍令秋曹謄關該道俾有懲後之效又今廉査內醫司饔二院吏屬討索諸道之弊以奏
정조 16년 · 목
刑曹啓言全羅監營進獻遲滯委折嚴問於陪持色吏全聖欽則供以爲燈燭色二名及軍士二名所給情債不足故貸取錢兩之際自致遲滯云燈燭色文道祥金禧大等處前例外討索情債之事亦爲嚴問則供以爲二十二日各道進上皆爲呈進而獨全羅監營進獻幾至日暮不爲來獻故告于次知中官使軍士探問陪持入來闕中與否則終無形影莫重進上豈敢拘於情債之給不給與之爭詰進退至於經夜不進上之境乎所給情債則燈燭色兩人處各四兩軍士房直等處亦不過一兩年年應給之數安敢加捧云矣莫重進上以下輩情債之故至於經夜稽進者事未前有該色吏全聖欽及燈燭色文道祥金禧大等請嚴刑究覈照法嚴勘進上陪持固當各別擇送而以此迷頑無知之類苟然定送者事體所在誠極駭然當該道臣爲先重推敎以更爲嚴杖究問歸一回啓又啓言全聖欽文道祥金禧大等箇箇嚴杖反覆究詰則一向抵賴終不直陳情狀萬萬痛惡情債與受不過下輩微瑣之事爭詰多寡姑且置之進上之不得封進於當日者死有餘罪全聖欽嚴刑遠配文道祥金禧大等請竝照法嚴勘允之敎以該吏各別嚴刑遠地充定官奴此後其間作奸之弊令道伯嚴禁今番雖無現發無論有犯無犯掖屬等有不卽推納之罪不可歇處一體重治此公事一件謄關該道俾有懲後之實放因此思之內醫院司饔院之討索諸道之弊日甚一日云藥房則首醫上掌務當隨現重繩廚院則官吏亦當隨現嚴治自卿曺爲先嚴飭兩院因以近來新增之討索廉査草記諸道一體關問
정조 16년 · 강
御熙政堂行召對承旨尹履相閣臣南公轍玉堂金熙朝高宅謙
정조 16년 · 목
箚略曰臣伏見原任相臣箚滿心慙恧置身無地念臣數年以來單居廟堂登筵而無與周旋遇事而無與商議前後所陳請日夕所冀望惟在於鼎足無闕金甌罔缺何幸則哲之明爰立有命國事於是乎有托臣身於是乎有隣爲公爲私忭幸俱切今者相臣之箚何爲以發也噫同朝之間雖庶僚如有互相齮齕則其惡德果何如也臣雖無狀職在具瞻豈忍萌齮齕僚相之心且齮齕人者率皆有爲而爲臣以左相齮齕右相有何利益於己而苦爲此庶僚所不爲之事乎至於無以苟同僚相之言實獲臣心雖以唐虞盛際言之稷契之言未嘗同也下而至漢唐宋蕭曺房杜韓富世所稱罕有之名相而入而告后出而謀國曰可曰否何嘗有如出一口之言議也故宋臣有言曰上殿不爲苟同下殿不失和氣僚相之不欲苟同旣有得於古人格言則臣之區區所望豈不在於不失和氣四字耶至若使事間偶陳迷見不過以臣之已試其人論其優劣而已豈料信口過去之言疑之以面斥也哉此莫非臣之言言顚錯事事儱侗以致僚相不少見諒靜言思之莫非臣罪尙何顏面更詣君父之前重據廊廟之席乎伏乞亟遞臣職仍治臣罪以靖朝象以安賤分批以昨日則判府以卿事引義今日則卿因判府言求免如是而朝象靖乎否乎如非判府之先着寧有卿對擧之擧此所以致慨於判府而略及提撕之語於伊批者卿亦益懋無勉之戒以追古人下殿不失和氣之厚俗是子所責勵于卿者卿須知此意安心視事仍敎曰此批答遣史官傳諭
정조 16년 · 강
命議故大提學黃景源諡
정조 16년 · 목
敎曰文衡無諡有違文園故事況多年賓客出入講席今於李領府議諡之時豈可一爲一否且況設置內閣也首拜者卽此大臣此重臣則尤豈可或爲或否乎故大提學黃景源一體議諡狀文今日內來呈事分付政府郞官待開門政官牌招開政差出
정조 16년 · 강
罷副修撰宋民載職
정조 16년 · 목
政院啓言副撰修宋民載肅單誤以宋翼孝書呈今方改書入啓而該玉堂不可無警請推考敎以事甚欠誠罷職
정조 16년 · 강
遞應敎李殷模校理金祖淳副校理李錫夏副修撰申大尹
정조 16년 · 목
敎曰違牌玉堂中衆所共知有情勢人許遞在外者亦爲許遞未差之代前望單子入之待下批牌招擧行○祖淳錫夏有情勢殷模大尹在外竝許遞
정조 16년 · 강
以鄭致淳爲應敎林道浩爲校理沈興永閔昌爀爲副校理李義駿爲修撰金達淳尹致性爲副修撰竝前望也
정조 16년 · 강
重推江原監司尹師國忠淸前兵使崔景岳仍命寧越禁衛軍牙山天安木川御營軍代送該倅待麥秋拿處忠淸兵虞候李烷汰去後拿致嚴棍
정조 16년 · 목
禁衛營啓言本營新番江原道五哨軍兵點考則寧越郡二名俱以弟代送請該守令拿處該道臣重推代送軍則還下送使之改充定上送允之敎以過麥秋拿來○御營廳啓言來朔上番軍點考則牙山軍一名以父代送三名以弟代送天安軍一名以子代送一名以弟代送木川軍一名以子代送請當該三邑守令拿處都會邑監點忠淸兵虞候李烷矇未覺察拿問重勘兵使崔景岳從重推考代送軍七名還爲下送令各該邑代定上送允之敎曰守令待麥秋拿來都點之虞候所爲可駭汰去後卿其拿致嚴棍以懲日後
정조 16년 · 강
飭三南道臣賑邑守令勿給由暇仍令吏曹諸道尤甚之次邑守令之上京者催促下送
정조 16년 · 목
敎曰近來爲三南穡事民弊應在拿問之科者猶且屈法或降律以問備或退限以麥秋則尋常由行豈可任其去來乎令廟堂嚴飭三南道伯若有營賑處限畢賑雖稍實處限春初竝勿給暇亦令銓曹依此知悉此外諸道尤甚之次邑守令上京者今日下送皆令草記事分付
정조 16년 · 강
命洪州牧使李昌會古阜郡守趙觀鎭鴻山縣監洪樂正等待城門開下送
정조 16년 · 목
吏曹啓言受由上京守令寧越府使朴基正江西縣令洪就榮扶餘縣監朴齊家竝催促下送而洪州牧使李昌會古阜郡守趙觀鎭身病沈苦鴻山縣監洪樂正母病危劇竝不得下去云矣敎以焉敢稱病極爲駭然待城門開下送後草記洪樂正旣云有親病如可强一體下送後草記
정조 16년 · 강
御春塘臺行壯勇營冬等試射賜第施賞有差
정조 16년 · 목
柳葉箭入格將官將校知彀官閑良李彥懋壯勇衛閑良韓在懋韓弼瑜別武士閑良韓致敎各邊四中幷直赴殿試哨官前郡守趙毅鎭貫一中邊二中加資壯勇衛嘉義高龍得貫一中邊二中熟馬帖一隻賜給鐵箭入格壯勇衛折衝趙命載一矢一百七十二步二矢一百八十步三矢一百七十三步令該曹收用韓大順一矢一百五十一步二矢一百六十一步三矢一百五十六步邊將除授額外壯勇衛閑良李栻一矢一百三十八步二矢一百三十八步三矢一百三十八步直赴殿試柳葉箭入格鄕武士閑良李仁成張漢鎭張興景李胄彥各邊五中幷直赴殿試直赴朴泰學邊四中加資初試朴宗燁邊四中閑良尹弼周貫三中張珍彩貫一中邊二中幷直赴殿試元善益張致永金仁郁方延大韓成海鄭有雄金景得朴尙賢韓光澤金龍得金廷輝各邊四中开直赴會試鳥銃入格閑良韓鎭胤直赴會試鳥銃沒技中司中哨軍良人金興大貫一中邊二中柳運弘金聲振各邊三中幷兼司僕各技計畵優等壯勇衛出身王道吉柳葉箭再巡邊二中三巡邊一中騎蒭四中合七分一等入格邊將除授嘉善宋亮臣柳葉箭初巡邊一中再巡邊一中三巡貫一中邊一中騎蒭三中合七分出身高喜喆柳葉箭初巡貫一中再巡貫一中邊二中三巡貫一中邊一中騎蒭一中合七分以上二等入格付上護軍徐日成柳葉箭初巡邊一中再巡邊一中三巡邊三中騎蒭二中合七分折衝浪處浩柳葉箭再巡邊四中三巡邊一中騎蒭二中合七分以上三等入格付司果嘉善陸致謙柳葉箭初巡邊二中再巡邊三中三巡貫一中騎蒭一中合七分折衝韓大順柳葉箭初巡邊二中再巡貫一中邊一中三巡邊二中騎蒭一中合七分出身金春雲柳葉箭初巡邊一中再巡貫一中邊二中三巡邊二中騎蒭一中合七分金宗儉柳葉箭初巡邊二中再巡邊二中三巡邊三中合七分柳台景柳葉箭初巡邊二中再巡邊三中三巡邊二中合七分以上四等入格各熟馬帖一隻趙命祥柳葉箭初巡邊一中再巡貫一中邊一中騎蒭三中合六分嘉義陸重秀柳葉箭再巡邊二中三巡邊一中騎蒭三中合六分折衝趙光國柳葉箭初巡邊三中三巡邊一中騎蒭二中合六分出身韓慶麟柳葉箭初巡貫二中再巡邊二中三巡邊三中騎蒭一中合六分柳台彥柳葉箭初巡邊二中再巡貫一中邊一中三巡邊一中騎蒭一中合六分以上五等入格各半熟馬帖一隻王道興柳葉箭初巡邊二中再巡邊一中三巡邊二中騎蒭一中合六分折衝孫世隆柳葉箭初巡貫一中再巡貫一中邊二中三巡邊二中合六分嘉善任慶麗柳葉箭初巡貫一中邊二中再巡邊二中三巡邊一中合六分出身金彥楫柳葉箭初巡貫一中邊一中再巡邊三中三巡邊一中合六分金喜得柳葉箭再巡邊一中三巡邊一中騎蒭三中合五分以上六等入格各兒馬帖一隻賜給
정조 16년 · 강
命前應敎鄭萬始減死定配于興陽縣
정조 16년 · 목
敎曰鄭萬始之前犯未勘昨夜擧措決非常性人所爲興陽縣限已身減死定配
정조 16년 · 강
命湖南災實分等及狀請諸條竝依施重推當該承旨徐榮輔有司堂上李秉模仍命奴貢米布以錢代捧停糴分數令句管堂上就議大臣論理草記
정조 16년 · 목
該監司鄭民始狀啓以爲今年農形屢經災傷根莖已弱節候旣晩雖謂之穴農實不免歉歲此乃峽野之農形沿浦濱海之邑則依山之地災實相參而浦海諸面及海中各島地無障礙風力先及防堰多潰醎屑浸淸無可掛鎌甔石難收此則沿邑之農形至於旱田則連値大雨旣多愆期大風之後更無餘地可謂大無統論一道之優劣則蘆嶺南北之中道諸邑稍勝峽邑次之沿邑爲尤甚分論各穀則沓穀稍勝而早中稻爲優晩稻爲劣田穀慘歉之中粟太差優而豆與木綿爲甚大凡災荒每有山沿之各異水旱之不齊而至若今年暵澇蟲風無不備有山峽沿野均被損害以其淺深多寡强定其優劣五十三官初無無災之邑總計田沓田居其一沓居其二而田旣全棄沓又半失所餘只是三分之一今分爲三等開錄于後○尤甚十五邑長興寶城靈巖樂安珍島萬頃興陽海南康津雲峯求禮沃溝咸悅鎭安龍潭之次二十六邑一鎭全州羅州綾州南原順天礪山益山古阜靈光淳昌金堤臨陂光陽龍安扶安珍山咸平玉果興德高敞茂長務安谷城任實長水和順法聖稍實十二邑光州長城潭陽茂朱錦山金溝泰仁井邑高山昌平同福南平○一每當災歲區別面里停退還穀己成近例而臣以爲面里分等終未瞭然一里之中不無穰歉之坪一坪之內亦有優劣之畝不得不擧大數以里爲等然同是尤甚邑尤甚面里而亦不無優劣雖是之次邑尤甚面里而反或甚於尤甚邑面里則量此較彼一一稱停亦是行不得之事若論分等之法則里分亦難詳若言核實之政則里分猶未精停退所以恤民之德意而號爲災里則居是里者雖有京坁之積混入於停免號爲實里則雖無甔石之收而見漏於恩澤又或身居實里而田在災里者身居災里而田在實里者抑將於何區處近來穀簿有停捧未捧之名國穀耗縮專由於此臣意則參酌災形之淺深量定停退之數爻劃下該道就其尤甚之次之邑又量其緩急俵以多寡使該邑守宰必抄最無依之類分數停免如俵災之法而富實者不得倖參且先捧停退之人名穀數成册俾不得末梢彌縫則窮民必蒙實惠國穀不至多失本道今年災荒未免尤甚而還穀當捧之數爲一百八萬餘石若倣年分比總之法比前停退數量減劃下則謹當依此擧行或以事係創始不可遽議則請依例量定面里當停之分數卽速許施一興陽珍島兩邑被災最酷一境之內殆無一面一里之稍實請兩邑各樣身布限折半停退一奮還之分數收捧雖有定式災年之狀請停退亦多已例且今所餘俱是最久條請一竝停退以爲專力於新還之地一昨年因田穀之失稔還穀中豆太請以代租收捧卽今田歉甚於昨年實無還作之望請姑爲依前代捧待明秋還作一道內四山城所屬各邑所納軍餉長路負戴每致倍費此是開春還分者則一二朔捧留本邑在公無損在民大惠無論稍實之次尤甚請竝令捧留該邑待明秋還納山倉一三軍門及樂工保米雖是每名六斗而上納之際船價雜費所入不些請稍實之次尤甚邑各樣米一從六斗代二兩之例以錢上納一各司奴婢貢作米元無定數每因京司磨鍊臣於昨冬奴婢査正狀聞中以身貢米布以純錢二兩上納定式之意附陳而未及回下如今災歲尤當變通請自明年以錢二兩上納永爲定式一道內竹田邑各衙門所納中如旗竹長篁竹係是軍需雖不敢擧論而至於京外所納箭竹斫取馱運之費皆從民出每當災歲多有蠲減之例請一幷蠲減一道內編配甚多尤甚之次邑京外發配之類請限明秋勿定配所被歉諸島如非有關係者則限明秋亦勿定配所一推奴徵債請限明秋嚴加防塞敎以狀請諸條俱甚精詳纖悉與分等依狀請施行而奴貢事比總及米布代錢此兩件事先爲不待回啓俾各依所請施行事曾有特敎矣觀此狀辭此道未及聞知則他道可知必是其時承宣不能分明分付之致當該承旨及有司堂上中誤爲擧行者査出爲先從重推考奴貢之米布納自今以錢代納事分付停糴分數事係是創行之例令該道句管堂上待朝就議大臣論理草記
정조 16년 · 강
命京畿關北災實分等依狀請施行
정조 16년 · 목
京畿監司徐鼎修狀啓以爲峽農野農互有得失此邑彼邑無甚優劣統以言之擧未免告歉至於陽川昨秋穡事旣經大無今年災形又判慘歉富平雖不至如陽川之全一境被災而沿海四面擧皆水沈此兩邑則置之尤甚此外各邑峽野之間災實相參就其中指出若干邑强加區別目之以稍實終非綜核之道一倂置之之次災傷形止嚴飭守宰躬檢田野依面里分等各樣今災爲五千四百十一結八十三負九束沿海地流來舊頉一體磨勘者爲四百九十三結八十九負七束合爲五千九百五結七十三負六束以此災總較諸地部所下三千五百結則其所不足爲二千四百五結七十三負六束請特許如數加劃至於事係民隱者條列于左幷令廟堂稟旨分付○尤甚二邑陽川富平之次三十五邑鎭楊根衿川高陽金浦振威仁川驪州廣州楊州南陽陽城通津水原陰竹竹山交河安山喬桐豐德長湍果川利川安城漣川坡州砥平積城麻田朔寧永平龍仁陽智抱川加平永宗○一陽川五面皆屬尤甚只以里區別其尤甚之次而尤甚里則新還餉身布三分二之次里則折半停退還餉代穀無論尤甚之次里限三分二以相當穀準折代捧待明秋還作本色一富平被災無異陽川尤甚面尤甚里新還餉身布限折半之次里三分一之次面尤甚里四分一停退還餉代穀毋論尤甚之次稍實面里限折半以相當穀準折代捧待明秋還作本色一之次三十五邑鎭中楊根衿川高陽金浦振威仁川驪州廣州楊州南陽陽城通津水原陰竹等十四邑被水面里其所災損無異尤甚邑尤甚面尤甚里新還餉限三分一之次里及之次面尤甚里限四分一停退還餉代穀則幷與外此二十一邑鎭毋論尤甚之次稍實面里限三分一以相當穀準折代捧待明秋還作本色一各年舊還餉停退條毋論尤甚之次特許限明秋停退一北漢平倉江都大興臨津長山餉穀幷令輸納則負戴之難流連之弊必倍常年毋論尤甚之次捧留本邑待明秋還納本所耗穀及私受米代錢輸送而每石以五兩爲定一禁御兩營江都留餉米太所受軍人散在各邑運納尤難亦以錢代捧而米每石五兩太每石二兩折定輸納本道受來江都米耗條亦依留餉米例每石五兩以錢代捧一長湍豐德坡州交河等邑沓農失稔出米尤難今年田大同所納大米依近例以小米代捧一守總兩營守堞軍官壯抄牙兵別破陣等身米依近例每斗四錢許令代錢此外無論某衙門某軍門自前納米者一體施行一推奴徵債限明秋防塞○咸鏡監司金憙狀啓以爲今年農形一路均登挽近所無而各穀中豆太雖不免少遜於他穀黍粟稷唐則擧皆大熟而黍粟尤是無前之大豐又以關北較諸南關則豐稔之中尤爲豐稔而其實則別無彼此之懸殊咸興定平之雨雹所過社里間有全棄之處而亦非通一境同被之災年事分等則如此均豐之年尤甚名目初非可論故以稍實之次分二等開錄咸定兩邑被災社里民蠲恤奠接之方可以自臣營擧行者已與兩邑守宰相議爲之至於新還當捧條之代捧或停退謹依有旨有所分數竝與北靑府皮唐還作唐米事及年例附陳數件後錄馳啓請竝令廟堂稟旨分付○稍實二十二邑安邊德源文川高原永興洪原北靑利城端川吉州明川鏡城富寧茂山會寧鍾城穩城慶源慶興甲山三水長津之次二邑咸定與平○一咸興定平兩邑雹災社里新還當捧條中最甚處限四分三其次限四分一姑許停退最甚處四分一其次四分三準折代捧待明秋還作本色一道內還穀各年未捧之數至於五十五萬四千四百餘石之多今年穡事雖曰豐登荐飢之餘民未快蘇竝與各年奮還而一時督捧則恐必騷擾未捧元數中限三萬石就各其邑最近條參萬磨鍊捧上邑折半代捧以紓民力一今年穡事幸而豐登北靑府皮唐元數中限十分一依備邊司啓下關還作唐米一明川以南進俸吏往來時例以民結資送其弊不些依近例姑許停止一推奴徵債一竝嚴防竝敎以依狀請施行事回諭
정조 16년 · 강
命關西年分災總依狀請許劃
정조 16년 · 목
平安監司洪良浩狀啓以爲本道今年年分依戶曹事目以丁未元總較諸卽今實在結數不足乃爲一千一百十結三十負四束故査究其減縮委折則昨年因特敎江界府陳田一千三百九十三結四十三負六束頉給自丁未至辛亥永災之不得還實者亦爲四百五十二結二十八負五束每年雖有還加起之添錄於實結者而所減夥多所得不能補元總之縮各邑災報今纔齊到而平壤中和祥原三登江東成川陽德江西三和慈山殷山順川价川寧遠昌城江界渭原楚山等十八邑則皆以無災報來順安肅川安州嘉山定州郭山宣川鐵山龍川義州寧邊雲山熙川龜城泰川博川碧潼朔州德川孟山咸從甑山龍岡永柔等二十四邑則水旱風雹之被災田沓合爲九百七十六結零災結請劃亦多己例謹此開錄于左請令廟堂稟旨分付○安州被災田十結八十四負三束沓二十八結六十一負定州被災田十七結二十八負七束畓三十七結五十一負三束義州被災田三十四結四負五束畓二十三結四十七負五束寧邊被災田三十結六十六負七束畓四結二十六負九束宣川被災田三結十五負畓五十三結六十八負龍川被災田八結十六負四束畓一百八結三十負九束鐵山被災田七結三十九負九束畓二十三結十一負四束龜城被災田二十結七十七負畓五結八負朔州被災田十結五十三負五束畓一結二十八負五束咸從被災畓二結八十六負三束肅川被災畓一結六十四負七束雲山被災田一百二結四十七負一束畓一結三十三負八束郭山被災田四結九十九負畓四十八結五十八負四束博川被災田六結三十四負四束畓四結七十負德川被災田十六結八十一負嘉山被災畓五結四十五負六束熙川被災田十六結七十五負碧潼被災田二百四十九結七十六負三束順安被災田二結八十六負五束畓二十九負泰川被災田三結四十三負畓二十五負龍岡被災畓四結九十四負五束甑山被災田七十六負畓三結二十六束孟山被災田五十六結四十負永柔被災畓十四結八十六負已上被災田六百三結四十四負三束畓三百七十三結四十七負四束都合被災田畓九百七十六結九十一負七束敎以依狀請施行事回諭
정조 16년 · 강
藥院請診不許都提調洪樂性提調徐有隣副提調朴祐源
정조 16년 · 목
日次問候也敎以慈殿慈宮氣候一樣而昨夜酬應於一檢詳薦狀必聞知欲穩寢卿等不必入侍矣
정조 16년 · 강
江原監司尹師國以道內諸邑停糴分等事馳啓飭諭杆城淮陽兩邑民招徠增戶道內守令不堪任者狀聞遞罷
정조 16년 · 목
師國狀啓以爲災年停糴實係民命之休戚國穀之贏縮故收聚各邑成册略綽排比尤甚五邑觀其面里之分等尤甚之次之外亦有一二稍勝之里然其所稍勝云者非全無被災之謂也較諸之次煞有間焉故也以此若謂之稍勝而停糴之惠獨不及焉則一般災民實有向隅之歎故幷付之之次後分以二等尤甚面里三分一之次面里四分一停退之次十五邑中三陟江陵原州橫城洪川則尤甚之次面幷五分一停退稍實面勿爲擧論而尤甚五邑及之次五邑中一從尤甚之面里抄出最貧殘無依之類以爲救食接濟之計故方與各該邑守宰往復消詳可以付還者付還可以救食者救食一以爲前期作農之地一以爲窮春生活之資敎以諸倅勤慢連遣潛往潛來之繡虎道內事情豈不領略乎潛令往來出於不露蹤不辱命之意自卿以下其敢忽諸至於杆城之民其間增戶爲幾戶益有來附之效耶卿之還朝遲速在杆民戶數一依癸卯以前最多總此意知悉淮陽增戶一款日昨亦有申飭此亦拔例招徠增戶至萬數內外後狀聞事回諭道內守令如有不堪任難恤迎送者須卽狀聞遞罷事一體回諭
정조 16년 · 강
以徐榮輔李益運爲承旨前望也
정조 16년 · 목
敎曰昨有處分之命則焉敢肅拜乎當該承旨申獻朝遞差
정조 16년 · 강
命古阜郡守趙觀鎭鴻山縣監洪樂正改差
정조 16년 · 목
吏曹啓言洪州牧使李昌會古阜郡守趙觀鎭依下敎幷下去云而鴻山縣監洪樂正母病危劇實無離捨之勢云矣敎以鴻山改差口傳擇差古阜今聞以府院君祀事上來云宜有典諒瓜亦近云遞付京職待窠陞遷其代口傳各別擇差幷令待下批當日下送
정조 16년 · 강
以洪元變爲古阜郡守尹守翼爲鴻山縣監口傳也
정조 16년 · 강
命兵判李秉模越俸當該巡邏校卒分等勘治前掖隸金彥修嚴棍充軍別監金胤修亦爲嚴棍
정조 16년 · 목
兵曹啓言依下敎今月十八日訓鍊都監巡邏校卒等捉來犯夜人故縱委折嚴加査問則二牌軍士梁德寬所供內伊日行巡初更量到貫子洞近處則閭家門前有一白衣人獨立於門外二人不着笠在於門內故執捉其門外人則門內二人齊聲以爲此乃吾輩同僚明日擧動時將爲待令仍以勿爲捉去之意懇乞故意謂必是掖屬果爲故縱云二牌牌將全德弘所供內牌將牌卒實無同往同來之事梁德寬故縱之事今始聞知云矣夜巡申嚴苟究其由本兵及各該營將臣不能董飭致此牌卒故縱之擧驚駭之極不知攸措當該牌將牌卒所當重棍後移法司勘處該將臣亦當論勘而旣有査問草記之命爲先捧供以入敎以分等勘治後草記故縱人及齊聲兩人亦爲査出草記該將臣則卿當論罪而卿之不能常常檢飭之罪焉可免乎幺麼夜禁不卽令行禁止其所謂國綱將焉用之若無掖屬之自發自告何以査出故縱之徒乎如卿等者何裨於立綱守法乎卿則爲先越俸一等又啓言當該牌將全德弘決棍十五度汰去邏卒梁德寬決棍二十度除案後移法司重勘故縱人及齊聲人捉來査聞則別監金胤修所供內今月十八日往見其父于分繕工前下來之際以値人定急到所親張榮孫家前則邏卒執捉故以爲此是當宿之家與犯夜有異放送之意懇請則仍爲放送云張榮孫所供內與妹夫金萬大同在家中聞門外人聲開門見之則所親金胤修被捉於邏卒故謂以此是同僚相親之間何必捉去云云則果爲放送云矣金胤修似當施以犯夜之罪而旣有査出草記之命爲先捧供以入敎以金胤修之飭禁之下脫網脫衣酗酒犯夜而邏騎不問行止惟意其可曰有紀綱乎皆是渠兄前掖隸所慫慂者云而取招之際行惡委折一未得情卿事駭然矣渠兄彥備捉來嚴棍湖沿充軍嚴飭道伯若或逃躱當該鎭將卽其地充軍金胤修亦爲嚴棍該營大將旣有此草記論罪之命則未免遺漏卿之事何如是節節顚錯乎卿則爲先推考
정조 16년 · 강
命湖南新還當捧條限十分一二停退
정조 16년 · 목
備局啓言全羅監司鄭民始分等狀啓依下敎就議大臣則以爲面里分等之別無實效道臣論列亦有意見而至於停糴分數劃下一事自上特敎係是別恩自下創請不可輕許而道臣必有料量講究者亦難以無前例而一切防塞後雖不必爲例只於今年本道特爲許施今年當捧乃是一百八萬石云限十分一許以十萬石劃定若其劃定數內外之若干石加減出入亦付道臣量宜擧行爲宜云矣敎以雖聞奮還徵捧之劃定石數而新還停退之請用此規者眼甚生然道伯必有的見廟堂亦不以爲不然一番試可不必靳持而俵結之懸空排比常所悶之況捧糴乎分數之於石數固知近於百步五十步所可念者後弊也就道內當捧條新還限十分一二從便停退而餘則還錄不足則加請事分付
정조 16년 · 목
以鄭致淳爲檢詳柳匡天爲執義鄭東觀爲司諫金禧燮李遇濟爲掌令朴吉源宋俊載爲持平洪秉臣玄重祚爲正言
정조 16년 · 강
命檢詳鄭致淳改差仍命檢詳薦狀中金祖淳南公轍改不標
정조 16년 · 목
政院以檢詳鄭致淳謂有拘忌終不入來啓命改差今日政差出○因檢詳薦狀啓目敎曰金祖淳南公轍彼此俱有難安之端又豈可以此侵夜酬應乎此兩人改付標事言于政府待啓目來到卽爲擬入待下批使之先參坐後謝恩事分付政廳
정조 16년 · 목
敎曰在外臺諫許遞今日政差出○以鄭東觀爲應敎尹行履爲司諫朴孝成爲持平嚴耆鄭毅祚爲正言韓光植爲檢詳
정조 16년 · 강
命洪州牧使李昌會卽其地定配刊命於承旨佐貳之望忠淸監司李亨元發緘取招